Ons moet Philip Kgosana gedenk | Netwerk24
Ons moet Philip Kgosana gedenk
Deur Naas Terblanche, Stanford 05 Junie 2017 05:30
Ek ondersteun die voorgestelde naamverandering van De Waal-rylaan na Philip Kgosana-rylaan baie sterk. My pa was kol. I.P.S. Terblanche, wat die operasionele bevelvoerder van die Kaapstadse polisie was tydens die vreedsame opmars van 30 000 inwoners van Langa en Nyanga wat op 30 Maart 1960 deur Philip Kgosana langs De Waal-rylaan na Kaapstad gelei is.
My pa het 'n direkte ministeriële opdrag om dodelike geweld teen die skare te gebruik verontagsaam en het ongewapen buite die Caledonplein-polisiestasie met Kgosana gaan praat.
Hy en my pa het ooreengekom as my pa sou aanbeveel dat 'n ontmoeting tussen hom (Kgosana) en die minister gereël moet word, die skare sou verdaag. (Dit was destyds protokol dat aanbevelings deur senior polisieoffisiere deur die politieke gesag aanvaar word.)
Daarna het Kgosana die optog uit die stad gelei. Ongelukkig is my pa se aanbeveling oor die gesprek met Kgosana geweier.
Kgosana se gematigde houding en my pa se weiering om geweld te gebruik, het waarskynlik 'n bloedbad vermy.
Dié gebeurtenis was so 'n groot oomblik in ons geskiedenis dat dit belangrik is om dit te onthou . . . in die woorde van Kgosana self "Lest we forget", wat ook die naam van sy outobiografie is.
Ons moet regtig die kans aangryp om die herinnering aan dié gebeurtenis te verewig deur die belangrike toegangsroete na die Kaap, wat destyds deur die optoggangers gebruik is, na Philip Kgosana te noem. 'n Gepaste gedenkplaat langs die pad, met 'n kort inskripsie van die gebeurtenis, sal myns insiens ook van pas wees.